  Майя Бывальцева 1 миллиард 475 миллион манет басьтыны оске Удмуртия Ижкарысь аэропортлэсь огъетсэ выльдыны. Со сярысь тодмо луиз Федераци Кенешлэн 6-тӥ толсуре ортчем кенешоназ, отын элькунысь Кун Кенешлэн тӧроез Владимир Невоструев вераськиз, ивортэ парламентлэн пресс-службаез. Тодэ вайытом, кенешонын улосвылъёслэсь, озьы ик Удмуртилэсь, мер но экономика удысъёссэс азинтыны кун юрттэт сётон сярысь Федераци Кенешлэсь пуктэтсэ эскеризы. Россиысь транспортъя министерстволэн ыстэм муртэз Александр Каменцев верамъя, «Транспорт сӧзнэтэз азинтон» кун программа улсын Ижкарысь аэропортлэсь огъетсэ выльдон понна 2018–2020 аръёсы федерал коньдэтысь 1 миллиард 400 миллион манетлэсь трос висъяны чакламын. Владимир Невоструев ужъёсты 2019-тӥ арозь быдэстыны кулэ вылэм шуыса вераз, соку Михаил Калашниковлэсь юбилейзэ пусъён ортчоз. Федеративной устройствоя, улосвыл политикая, интыысь аскивалтонъя но Уйпаллэн ужъёсызъя комитетлэн тӧроез Дмитрий Азаров солы дурбасьтэмзэ вераз. Со ӵектонъёсты кенешонлэн протоколаз пыртӥзы. «Сое (Михаил Калашниковлэсь 100 аръем юбилейзэ пусъён сярысь Росси азьмуртлэсь 2016-тӥ арын 3-тӥ коньывуонэ кинюртэм пуктэтсэ — ред.) быдэсъян улсын федерал коньдэтысь уксё басьтыны оскиськомы лулчеберетъя федерал инлыкен объектэз — пыӵал тӥрлык поттон заводлэсь 19-тӥ даур шорын пуктэм валтӥсь корпуссэ выльдыны. Со Удмуртилэн шоркарезлэн тодметэз, кудӥз Михаил Тимофеевич Калашниковлэн нимыныз меӵак герӟаськемын», — пусйиз Удмуртиысь Кун Кенешлэн тӧроез. Озьы ик со вераз, элькун Калашников проспектэз лэсьтыны но коньдон басьтыны оске. Тодэ вайытом, выль ӵектосын котырскон лэсьтыны но мер транспортэз лэзьыны чакламын. Озьы ик Сарапулын туризмъя «Камский берег» кластерлы федерал юрттэт сётон сярысь ужпум умоен эскериське. Тодэ вайытом, Кам шурлэсь ярдурзэ но карлэсь шор люкетсэ выльдыны 2016-тӥ арын Удмуртия 35 миллион манетлэсь трос коньдон басьтӥз. Вуоно арын ужъёсты азьланьтыны элькунлы 141 миллион манет висъяны чаклало. Со сяна, али Туберкулёзэз эмъянъя элькун эмъюртлэсь корпуссэ пуктонэз федерал программае пыртонъя уж мынэ. Удмуртия ачиз ласянь ӧжтысэ 200 миллион манет висъяны дась. Россиысь тазалыкез утёнъя министрлэн ыстэм муртэз верамъя, объект 2018-тӥ арлы программае пыртэмын луыны быгатоз. «Тросэзъя ӧръёсъя ми Росси Федерациысь Кивалтэтын одӥг кыл шедьтыны быгатӥмы. Со бордын Удмурт Элькунысь вань тӧрлык ёзэсъёс ужало», — вераз Владимир Невоструев. Тегъёс: Ижкар ВладимирНевоструев Сарапул Удмуртия аэропорт КунКенеш ФедерациКенеш  